Fjarskiptastöð bandaríska sjóhersins við Grindavík

Fjarskiptastöð bandaríska sjóhersins við Grindavík (e. Naval Transmitter Facility Grindavik, NRTF Grindavik) er fjarskiptastöð rétt vestan við Grindavík á afmörkuðu varnarsvæði sem rekin er af bandaríska sjóhernum. Fjarskiptastöðin samanstendur af tveimur útvarpsmöstrum fyrir langbylgjusendingar. Möstrin eru 243,8 og 182,9 metra há en hærra mastrið er næsthæsta mannvirki á Íslandi á eftir langbylgjumastrinu á Gufuskálum. Fjarkiptastöðin sendir út undir kallmerkinu TFK á bylgjulengdinni 37,5 kHz. Sú tíðni er notuð til samskipta við kafbáta og er það megintilgangur stöðvarinnar sem sögð er afar mikilvægur hlekkur í fjarskiptakerfi bandaríska sjóhersins.

Varnarsvæðið við Grindavík er eina svæðið á Íslandi sem Bandaríkin hafa enn bein afnot af skv. ákvæðum varnarsamnings ríkjanna frá 1951 en öðrum varnarsvæðum á landinu var skilað til íslenskra stjórnvalda eftir brotthvarf Varnarliðsins 2006.

Í fimmta eldgosinu í hrinu eldgosa við Sundhnúksgíga 2023-2024 rann hraun inn á hið skilgreinda varnarsvæði og eyðilagði nokkur stög á lægra langbylgjumastrinu. Gerðir hafa verið varnargarðar innan svæðisins til að verja mannvirki þar fyrir mögulegu hraunrennsli ef goshrinan heldur áfram.

Vísanir

Flokkur:Bandarískar herstöðvar
Flokkur:Grindavík
Flokkur:Hernaðarmannvirki á Íslandi
Flokkur:Varnir Íslands